MDH Parlamentlararo Assambleyasining navbatdagi majlisini 2022 yilda O`zbekistonda o`tkazishga qaror qilindi — T.Narbaeva

O`zbekiston Oliy Majlisi Senati Raisi Tanzila Norboeva  kecha Mustaqil Davlatlar Hamdo`stligiga a`zo davlatlar Parlamentlararo Assambleyasining 52-yalpi majlisi ishida qatnashdi. Bu haqda Oliy Majlis Senatining Axborot xizmati xabar berdi.
Parlament yuqori palatasi ma`lum qilishicha, yalpi majlisda, shuningdek, ishtirokchi davlatlar parlamentlari rahbarlari, xalqaro tashkilotlar rahbarlari ishtirok etdi.
Pandemiya davrida migrasiya jarayonlarini qonunchilik bilan tartibga solish va unda MDHga a`zo davlatlar parlamentlarining roli  majlisda muhokama qilingan asosiy masalalardan biri bo`ldi.
Rossiya Federal Majlisi Federasiya Kengashi Raisi Valentina Matvienko ta`kidlaganidek, Oliy Majlisi Senati Raisi Tanzilla Narbaevaning Rossiyaga rasmiy tashrifi davomida O`zbekiston tomonining tashabbusi bilan imzolangan ikki mamlakat parlamentlari yuqori palatalari o`rtasida mehnat migrasiyasi sohasida hamkorlik to`g`risidagi Memorandum MDH PAning boshqa ishtirokchi davlatlari uchun ham yaxshi namuna hisoblanadi. «Ushbu hujjat namunali hujjatdir va men boshqa mamlakatlarni ham shunga chorlayman», dedi u.
Yalpi majlisda O`zbekiston Respublikasi Oliy Majlisi Senati Raisi Tanzila Norboeva so`zga chiqdi.
— Uchrashuvimiz barcha uchun epidemiologik vaziyat og`ir bo`lgan sharoitda o`tmoqda, — dedi Senat Raisi T.Norboeva. — Shunga qaramay, biz uchun muhim va dolzarb masalalar majlis kun tartibidan joy olgan, ular davlatlarimizning qonunchilik bazasini rivojlantirish va fuqarolarimizning farovonligini ta`minlashga qaratilgan.
Parlament a`zolari Assambleya tomonidan tayyorlangan MDH ishtirokchi davlatlari uchun Migrasiya kodeksi loyihasini muhokama qildilar.
O`zbekiston parlamenti yuqori palatasi rahbari T.Norboeva o`z nutqida MDH PAga a`zo davlatlarni Pandemiya davrida xalqaro ixtiyoriy majburiyatlar kodeksi va BMTning Barqaror rivojlanish maqsadlariga erishish va inson huquqlarini ta`minlashda parlamentlarning rolini oshirish to`g`risidagi rezolyusiyasini ko`rib chiqish bo`yicha ishlarda faol ishtirok etishga chaqirdi. Ishtirokchilarni Jahon sog`liqni saqlash tashkiloti bilan birgalikda tayyorlanayotgan Pandemiya davrida davlatlarning ixtiyoriy majburiyatlari bo`yicha yuqori darajadagi xalqaro konferensiyaga va «BRMga erishishda parlamentlararo global hamkorlik» xalqaro konferensiyasiga taklif qildi.
Shuningdek, O`zbekiston yoshlarni rivojlantirishga katta ahamiyat berishini inobatga olib, MDH Yoshlar Parlamentlararo Assambleyasi majlislaridan birini 2022 yilda bo`lib o`tadigan Kengash majlisi va PA yalpi majlisi doirasida O`zbekiston Respublikasida o`tkazishni taklif qildi.
— Ishonchim komil, bugun qabul qilingan qo`shma qarorlar Assambleya doirasidagi hamkorlikni yanada rivojlantirish va uning samaradorligini oshirishda muhim qadam bo`ladi, — deb ta`kidladi Senat Raisi T.Norboeva. — Bundan tashqari, Evroosiyo ayollar forumiga tayyorgarlik ko`rish va uni o`tkazishda faol ishtirok etishga tayyorligimizni bildiramiz. Bu forum mintaqamizdagi xotin-qizlarga barcha sohalarda teng huquq va imkoniyatlar taqdim etishning ustuvor yo`nalishlari va strategiyalarini ishlab chiqishda muhim maydon hisoblanadi.
Rossiya Federasiyasi ichki ishlar vazirining birinchi o`rinbosari Aleksandr Gorovoy pandemiya davrida o`z fuqarolarini o`z Vataniga qaytarishda, shu jumladan maxsus aviareyslar va poezdlar bilan qaytarishda samarali ish olib borilgani uchun O`zbekiston rahbariyatiga alohida minnatdorlik bildirdi.
52-yalpi majlis yakunlari bo`yicha model xususiyatga ega 6 ta hujjat qabul qilindi. Migrasiya kodeksi, «Bolalarning sog`liqni saqlashga bo`lgan huquqlarini ta`minlash to`g`risida»gi, «Psixiatriya yordami va uni ko`rsatishda fuqarolarning huquqlari kafolatlari to`g`risida»gi, «Tibbiy yordam ko`rsatishda klinik tavsiyalar to`g`risida»gi, «Fuqarolarning huquqiy holati to`g`risida axborot olish haqida»gi, «Mintaqaviy investisiya loyihalari to`g`risida» model qonunlar shular jumlasidandir.
Yalpi majlisdan keyin o`tkazilgan matbuot anjumanida Senat Raisi  Tanzila Norboeva O`zbekistonning 2020 yilda MDHga raisligining asosiy yakunlari to`g`risidagi savollarga javob berdi.